ไฟแนนเชียลไดเจสต์
MDX ปัดข่าวลดพาร์ล้างขาดทุน
12 ม.ค. 2555

MDX ปัดข่าวลดพาร์ล้างขาดทุน
บริษัท เอ็ม ดี เอ็กซ์ (MDX) ปฏิเสธข่าวเรื่องบริษัทมีแผนการปรับโครงสร้างทุนโดยการลดมูลค่าหุ้นที่ตราไว้ (พาร์) จากเดิมที่ 10 บาท เป็น 2.50 บาท และจะนำส่วนล้ำมูลค่าหุ้น 7.50 บาท มาล้างขาดทุนสะสม 
ส่วนเรื่องการขายที่ดินและการรับรู้กำไรนั้น บริษัทได้ขายที่ดินและบันทึกรายได้ในปี 2554 ประมาณ 100 ไร่เศษ และอีกบางส่วนจะทยอยรับรู้เป็นรายได้ในปี 2555 
SST ขายคืน 1 แสนหุ้น
บริษัท ทรัพย์ศรีไทย (SST) รายงานการขายหุ้นที่ซื้อคืนเมื่อวันที่ 10 ม.ค.ที่ผ่านมา จำนวน 1 แสนหุ้น ในราคาหุ้นละ 14.60 บาท รวมเป็นเงิน 1.46 ล้านบาท ปัจจุบันคงเหลือหุ้นที่ยังไม่ได้จำหน่ายจำนวน 1,271,100 หุ้น หรือ 1.05% ของทุนจดทะเบียน ซึ่งจะครบกำหนดที่ต้องขายในวันที่ 21 เม.ย. 2555
สำนักหักบัญชีเปิดรับสมาชิกใหม่ 
นายบดินทร์ อูนากูล รองผู้จัดการสายงานบริการหลังการซื้อขายหลักทรัพย์ ตลาดหลักทรัพย์แห่งประเทศไทย เปิดเผยว่า บริษัท สำนักหักบัญชี (ประเทศไทย) หรือ TCH จะเปิดรับสมัครสมาชิกใหม่ ทั้งประเภทที่ให้บริการธุรกรรมชำระหนี้การซื้อขายสัญญาซื้อขายล่วงหน้าได้ทุกประเภท และที่ให้บริการเฉพาะสินค้าอ้างอิงโลหะมีค่า ได้แก่ โกลด์ฟิวเจอร์ส และซิลเวอร์ฟิวเจอร์ส ทั้งนี้ผู้ที่สนใจสามารถสมัครได้จนถึงวันที่ 30 ธ.ค. 2555 
นอกจากนี้ TCH ยังเปิดโอกาสให้สมาชิกเดิมยื่นสมัครขยายการทำธุรกรรมชำระหนี้ได้ทุกสินค้าในตลาดอนุพันธ์
“การเปิดรับสมาชิกรายใหม่ และเปิดโอกาสให้สมาชิกรายเดิมขยายขอบเขตการให้บริการได้มากขึ้น จะเป็นประโยชน์แก่ผู้สนใจในการขยายโอกาสทางธุรกิจ และส่งผลให้บริการหลังการซื้อขายครอบคลุมสินค้าทุกประเภทในตลาดอนุพันธ์ที่มีเพิ่มขึ้นอย่างต่อเนื่อง” นายบดินทร์ กล่าว
MILL มาร์จินพุ่ง
นายสิทธิชัย ลีสวัสดิ์ตระกูล ประธานกรรมการบริหารและกรรมการผู้จัดการ บริษัท มิลล์คอนสตีลอินดัสทรีส์ (MILL) เปิดเผยว่า บริษัทสามารถรับรู้รายได้จากโครงการ Green MILL ได้ภายในไตรมาสแรกปีนี้ ซึ่งจะผลักดันยอดขายเพิ่มขึ้น และทำให้อัตรากำไรขั้นต้น (มาร์จิน) ขยายตัว โดยอาจจะขึ้นถึง 15% จากการดำเนินธุรกิจเหล็กโดยปกติ ซึ่งมีอัตรากำไรขั้นต้นอยู่ในระดับประมาณ 35% เท่านั้น
สำหรับเป้าหมายของ MILL ในปี 2555 คาดว่ารายได้จะมีอัตราการขยายตัวไม่ต่ำกว่า 15% หรือประมาณ 1.7 หมื่นล้านบาท เบื้องต้นคาดว่าปี 2554 จะเป็นไปตามเป้าหมายที่ตั้งเอาไว้ที่ระดับประมาณ 1.5 หมื่นล้านบาท